als_Latn dik_Latn sag_Latn
Nga Elbasani ka zënë fill aksioni antiligjor i ndërprerjes së ujit, për ato familje që kanë probleme faturash me ndërmarrjen e ujësjellësit. Pa drita, njerëzit edhe mbijetojnë ndoca javë, por pa ujë, shteti po i dënon qytetarët me vdekje. Operacioni ka vullnet qeveritar dhe shqiptarët po futen në armiqësi me një qeveri që s’zbaton detyrimet kushtetuese dhe i do qytetarët të vdekur, nëse ata kanë probleme me faturat e ujit
Mendova se ishte pjesë e një fushate jakobine për të dalë disi i fituar në betejën me opinionin publik, lidhur me pagesat e faturave të energjisë elektrike, por dje në Elbasan është luajtur prova e parë gjenerale e një operacioni që rrezikon të shndërrohet në një krim qeveritar kundër mjaft familjeve shqiptare. Një dërgatë që mendohet se vjen nga bashkia e Elbasanit dhe Ministria e Punëve Publike në të njëjtën kohë, ka nisur ndërprerjen e furnizimit me ujë të debitorëve në qytet e në komunat përreth që marrin ujë nga e njëjta kompani “sh.a”, por me 100 përqind aksione publike. Vendimi i nisjes së aksionit s’dihet se prej kujt është marrë, por Edi Rama dhe krejt pamja e tij me frymëzim negativ, e ka përsëritur në vetë të parë disa herë, gjatë dy javëve të fundit kërcënimin se “së shpejti do të nisim edhe me ujin”.
Është një mendësi diktatoriale që duket se s’ndalet para asgjëje. Radha tek pikat e OSHEE-së, ku fakirët rreshtohen që në 4 të mëngjesit si në radhë të qumështit dikur, për të paguar faturat e prapambetura të energjisë elektrike, duke shtuar edhe kohën e humbur, edhe koston shtesë të bakshishit për zyrtarët e “Letrikut”, e ka frymëzuar satrap-kryeministrin të nisë edhe fazën e dytë, atë më kriminalen, atë antiligjoren “par ecxellence”, fazën e ndërprerjes së furnizimit me ujë.
Askujt nuk i duhen përrallat me drejtësi, me fatura të prapambetura e me shtet ligjor. Jemi në këtë fazë, në vitin e 103-të të shtetit të pavarur shqiptar dhe në stadin aktual, ndërmarrjet shtetërore kanë lejuar të trashëgohen miliona euro fatura të papaguara, në përgjithësi si kosto korrupsioni, por disi edhe si neglizhencë, edhe si mungesë kulture në shlyerjen e detyrimeve.
Po kujt i plasi! Kush është ai i papërgjegjshëm që jep urdhër që sot, në vitin 2015, një familjeje shqiptare t’i ndërpritet uji i pijshëm? Edi Rama ndoshta e di se pa energji elektrike njerëzimi ka dhjetëra mijë vjet që ka jetuar e ndoshta, me disa privacione, mund të vijojë të mbijetojë edhe për ndoca javë, por pa ujë, kemi qindra-mijë raste se familjet s’jetojnë dot as 3 ditë. Ku kujtojnë kalecët e Edvinit në Elbasan – e nesër në të gjithë Shqipërinë – se mund ta marrin shqiptarët ujin e pijshëm (të mos flasim për gatimin e larjen)? Në çezmën e qytetit? Ku është kjo çezma? Ku është ky burimi publik, i cili mund të konsumohet falas e për të gjithë? Deri më tani, kjo arritje e qytetërimeve, perëndimore a lindore qofshin, ka qenë shërbimi publik. Nëse stanjacioni në shtetin tonë 103-vjeçar ka një problem faturash, Edi Rama s’mund të presë ujin si Lugati i Selitës, Kuçedra e Bistricës a ku e di unë se cila figurë përrallore e folklorit tonë jashtëzakonisht të pasur. Boll! Miti i faturës është shumë i ri e shumë modern për të toleruar ndërprerjen e ujit të pijshëm për shqiptarët. ]
Para dy vjetësh u bë një banko-provë e kësaj pune, dhe qeveria kërcënoi me burgosjen e atyre Cez-istëve që guxuan t’u presin dritat ujësjellësave të qyteteve. Sot jemi tek aksioni zyrtarisht shtetëror dhe me gugatjen kryeministrore të ndërprerjes së ujit për shqiptarët që janë debitorë ndaj ndërmarrjeve shtetërore të ujësjellës-kanalizimeve. Historia na tregon se kalatë e Perëndimit binin kur hordhitë lindore u ndërpritnin atyre ujin e pijshëm. Edi Rama ndodhet sot në Beograd për të takuar kryeministrin lindor të Kinës e ndoshta s’e di mirë se çmenduria që ka dhënë urdhër ka nisur të zbatohet.
Nëse kjo çmenduri merr udhë, atëhere bashkë me ndërprerjen e ujit, ne kemi toleruar edhe ndërprerjen e përkohshme të jetës (lexo të lirisë e dinjitetit). Ne do kemi toleruar bashkë me etjen, një vullnet arrogant e oligark që do të na kontrollojë kapacitetet tona jetësore. Përrallat me shtet e me fatura, Edvini le t’i bëjë ku të dojë e si të dojë, por nëse ai guxon t’u presë shqiptarëve ujin, atëhere ai u ka prerë atyre të drejtën e jetës dhe me ata është “në gjak”.
S’është ndonjë shprehje arkaike, por një e drejtë e përditësuar e shekullit të ri, një e drejtë e përditësuar sipas shtetit 103-vjeçar shqiptar dhe ai që vendos t’u presë shqiptarëve ujin, do t’i ketë bërë llogaritë edhe me këtë të drejtë mbijetese, që mbijeton e fortë e mbizotëruese në “common law”-n shqiptar të 2015-s.
als_Latn als_Latn als_Latn als_Latn als_Latn als_Latn als_Latn als_Latn